Papersnake/gushiwen huggingface dataset:
齐天乐 题竹君六姨母桐阴抚琴图
左锡璇（清代）

一痕月色迷人影，亭亭碧阴深处。轻扫苍苔，闲调珠柱，消受园处佳趣。

孤怀谁语。算修竹高梧，自成俦侣。处下风清，此中未许俗尘去。

流光回首如梦，叹程门雪拥，瑶轸凄楚。病叶惊秋，枯柯耐冷，空剩哀弦几缕。

离愁莫诉。且剪烛琴窗，玉徵低抚。一曲清商，碧云晴破曙。
寓叹
陆游（宋代）

江上霜风透弊袍，区区无奈簿书劳。
衰迟始忆壮游乐，仕宦更书归卧高。
人怪羊裘忘富贵，我从牛侩得贤豪。
俗间问讯真成嬾，有手惟堪把蟹螯。
题观楼
岑参（唐代）

荒楼荒井闭空山，关令乘云去不还。

羽盖霓旌何处在，空留药臼向人间。
赠刘子卿时刘将赴官镇江并以道别三首
赵蕃（宋代）

江驿频临我，林园屡过公。
只言成遂别，何意复来同。
有用期思勉，无诗枉坐穷。
旧闻京口酒，准拟醉孤蓬。
摸鱼儿·观潮上叶丞相
辛弃疾（宋代）

望飞来半空鸥鹭，须臾动地鼙鼓。截江组练驱山去，鏖战未收貔虎。朝又暮。诮惯得、吴儿不怕蛟龙怒。风波平步。看红旆惊飞，跳鱼直上，蹙踏浪花舞。
凭谁问，万里长鲸吞吐，人间儿戏千弩。滔天力倦知何事，白马素车东去。堪恨处，人道是、属镂怨愤终千古。功名自误。谩教得陶朱，五湖西子，一舸弄烟雨。
赠高子勉四首
黄庭坚（宋代）

文章瑞世惊人，学行刳心润身。
沅江求九肋鳖，荆州见一角麟。
送井伯赴上庠
林亦之（宋代）

紫微巷口送征鞍，白杜村前荳叶寒。
一赋雕虫如癸水，千山赢叶上长安。
短檠已自甘投老，健笔胡为未得官。
凤阁起家缘六馆，州人更欲祝东峦。
送崔拾遗出使江东
方干（唐代）

九门思谏诤，万里采风谣。关外逢秋月，天涯过晚潮。

雁飞云杳杳，木落浦萧萧。空怨他乡别，回舟暮寂寥。
示化士
释慧远（宋代）

顾在机前发，鉴从顾后抽。
法身藏北斗，船子下扬州。
西海风为线，三山月作钩。
回戈拨龙尾，伫看钓鳌头。
楼前雨霁
白玉蟾（宋代）

飞廉驱铁骑，万雨飞落地。
烟淡松自苍，风起竹似醉。
倚窗横膝琴，政有作诗意。
白鸟忽飞来，点破一山翠。
朝中措（以海错为唐守寿）
管鉴（宋代）

暖风帘幕卷春阴。歌吹画堂深。云袖纤纤捧玉，霞觞滟滟浮金。

佳辰恨我，空传善颂，阻缀朋簪。莫笑海滨乡味，尊前会有知音。
发四明奔昌国用韩叔夏韵呈觉民参政
赵鼎（宋代）

晓挂危樯两席开，孤城西望几时回。飘摇一舸随潮去，彷佛三山入眼来。

身世从今寄云海，亲朋何在渺风埃。乘桴肆志吾安敢，就戮鲸鲵亦快哉。
夏日江滨
薛季宣（宋代）

鸟迹铺天篆，金波漾日沙。鹭拳岩积雪，风勺浪飞花。

江断客帆入，崖回山影斜。峰云青入汉，略约二三家。
山中期张芬不至
李端（唐代）

石堤春草碧，双燕向西飞。怅望云天暮，佳人何处归。

药栏虫网遍，苔井水痕稀。谁道嵇康懒，山中自掩扉。
丫头岩
方岳（宋代）

君不见新妇矶、女儿浦，小姑嫁与彭郎去。天开地辟本何心，以邪见我成疑误。

风烟高并双丫石，旧已知名今始识。佳山要自胜佳人，未见好山如好色。

满壁题诗吾所耻，倒激西江谁与洗。安得人间马长卿，尽作山中鲁男子。
无题集唐句十首 其二
童轩（明代）

云想衣裳花想容，未知何日得相从。身无綵凤双飞翼，只有襄王忆梦中。
陪同年刘霖刘鹤皋欧阳铭题三德院
刘崧（元代）

宝地登临一惘然，故家乔木寺南边。铭钟犹记甘泉里，题壁重南至正年。

万里风云通北极，五湖烟浪隔南天。同游况有同宗好，事业应期久远传。
春日就李东木孝帘馆舍沽醉留诗 其一
王太岳（清代）

西家一步地，烂著春风鞭。我亦无著客，君还乞酒钱。

好山支榻对，迟日藉书眠。颇怪便便腹，长饥更几年。
方壶道士作荒山白云图寄豫章杨显民
陈旅（元代）

之子读书处，乱山生白云。林花晴冉冉，岩瀑暝纷纷。

画此何为者，持之以赠君。谓宜作春雨，舒卷只成文。
次韵李参政 其六
魏了翁（宋代）

仲尼趋聘召，季路奚不怿。分量固尔殊，何伤于遍历。

自揣或未能，莫如只坚白。
观太极图
王佐（汝学）（明代）

一轮明月浩无边，落影千川处处圆。在地有川皆有月，月轮元自不离天。
赠罗浮道士
吕岩（唐代）

罗浮道士谁同流，草衣木食轻王侯。世间甲子管不得，

壶里乾坤只自由。数着残棋江月晓，一声长啸海山秋。

饮馀回首话归路，遥指白云天际头。
偶书
童轩（明代）

自笑谋生拙，箪瓢屡晏如。贫无求米帖，病有绝交书。

补履空惭剑，逢危欲戒车。何时拂衣去，重拟结蜗庐。
伤李端
卫象（唐代）

才子浮生促，泉台此路赊。官卑杨执戟，年少贾长沙。

人去门栖鵩，灾成酒误蛇。唯馀封禅草，留在茂陵家。
常山旅次闻笛
郑炎（宋代）

谁家幽怨入新篁，客枕酸声梦苦长。四月梅花何处落，半堤杨柳此宵凉。

愁深直恐青山裂，韵冷遥怜玉指香。一自李谟偷谱后，便随铃雨怨三郎。
次韵七首
苏泂（宋代）

昵爱经过数，尊荣记忆疏。
赖收颜氏帖，谁奉子公书。
西夏方徵甲，东州且定居。
虽无南过雁，幸有北来鱼。
题谢君生圹
蔡见先（清代）

万叠山峦蘸碧空，身前身后感何穷。几条白骨成灰易，一领青衫洒泪同。

昔日视师生亦壮，他时入地鬼之雄。蓬蒿半亩逍遥境，留待修文宅此中。

是处佳城葬汝真，葬侬何处转伤神。一锄未了三春梦，七尺仍留百岁身。

即有高碑休堕泪，断无疑冢去欺人。买山不作生时计，芳草斜阳结净因。

鸡黍田庐惠屡叨，仙栖独惜未曾过。生前户牖绸缪早，劫后河山涕泪多。

不待盖棺方定论，敢同临穴一高歌。此诗情比延陵重，空向孤坟剑自摩。
十八日潮
陈师道（宋代）

千槌击鼓万人呼，一抹涛头百尺余。
明日潮来人不见，江边只有候潮鱼。
偈颂七十六首
释子益（宋代）

时节既至，其理自彰。
井井秧浮绿，村村麦弄黄。
半窗山月白，一枕竹风凉，
笑倒山前前邓八郎。
钓鳌台
李春叟（宋代）

谁把渔竿老渭滨，拨开尘鞅对清薰。
乾坤洗荡台非旧，湖海凄凉我接君。
有客携家来上冢，无人载酒共论文。
山阴兴尽空归去，何处天风落五云。
题刘讷画赵韩魏王文潞公司马温公欧阳文忠公王荆公苏文忠公黄太史像
周必大（宋代）

勋业文章各致身，精神未易写丹青。八朝三百年间事，付与承明著作廷。
烛影摇红 望远
徐媛（明代）

一上高楼，夕阳影里无穷路。冷烟衰草送秋时，曾记临岐语。

归烟莫教轻误。恨西风、偏成间阻。虚窗促织，别院寒砧，总添愁苦。

过尽征鸿，踟躇没计传衷素。织将锦字又模糊，颠倒难重数。

小月花梢微露。镜台前、暗窥眉妩。玉箫声断，金鸭香寒，梦回谁诉。
焙茶坞
顾况（唐代）

新茶已上焙，旧架忧生醭。旋旋续新烟，呼儿劈寒木。
满江红 治山卞忠贞公庙
吴敬梓（清代）

子孝臣忠，垂竹帛、功名如许。想当日、直言正色，褰裳卫主。

北府军兵遗恨在，南朝君相清谈误。便全家、碧血染雕戈，青溪路。

国运改，荒坟墓。王者作，新祠宇。看衣冠剑佩，精灵呵护。

独叹谢鲲称放达，堪羞王导虚名誉。怅千秋、洒泪冶城边，听春雨。
浣溪沙
赵长卿（宋代）

恻恻笙竽万籁风。阳关叠遍酒尊空。相逢草草别匆匆。

满眼泪珠和雨洒，一襟愁绪抵秋浓。相思今夜五云东。
摸鱼儿·泛松江
林正大（宋代）

泛松江、水遥山碧，清寒微动秋浦。霜云霁色横无际，别鹄惊鸿无数。朝又暮。听牧笛长吹，隐隐渔榔度。骚人才子。既览物兴怀，浮游尘外，啸傲剧清思。人间世。扰扰荣途要路。瀛洲琼馆安所。轩裳何似渔蓑兴，萧散龙游鹤渚。须归去。办双桨孤帆，云月和烟雨。江湖伴侣。趁社橘初黄，汀葭馀翠，成我莼鲈趣。
送夏肯父赴补
杜范（宋代）

之子问行李，策足游上都。
晚风吹客袂，话别聊踌躇。
朝家渴多士，璧水来英儒。
子志横四海，亦复随群趋。
磨砺强国策，它时剪骄胡。
卓彼漫塘翁，一壑老壮图。
万牛挽不前，世事付长吁。
君欲访隐所，为问今何如。
西山梅花二首 其二
韩驹（宋代）

纷纷月彩动，炯炯霜容开。不睹散清影，宁知花底来。

平明忽天风，涧谷空苍苔。惆怅有馀馥，繁英安在哉。
游龙门诗十二首·圣善寺
韩维（宋代）

陟迳凡几盘，坐堂聊一息。
龙去空旧岩，崖崩有遗石。
不见林下僧，鸟啼山寂寂。
题邹氏桂轩
杨炎正（宋代）

六六天头一轮月，玉斧修成广寒阙。
□边桂树影婆娑，不许凡寒手攀折。
嫦娥嫁得月中仙，桂呈丹蕊月宫前。
香风散尽花结子，子落下土生风烟。
君家对月开轩户，占断风烟最佳处。
花开天上定闻香，乘风快问蟾宫路。
别邢公昭丈
赵蕃（宋代）

适远能忘别，冲行敢惮泥。
野航初唤渡，茅屋正啼鸡。
雨后妨梅步，风前对竹题。
因公动高兴，忆我旧幽栖。
和张寺丞功父八绝句
杨万里（宋代）

与子相望天一方，有书无使倩谁将。
归鸿欲下还飞去，不作书邮有底忙。
送侯居甫监军器所门
戴栩（宋代）

青云直上不留难，也向神京效一官。
御带禁严曹事少，员分省户荐书宽。
明时兰錡曾何用，昨夜边烽未肯寒。
定有囊封神庙略，还同新句寄来看。
次韵王俊甫山长九日登乌聊二首
方回（元代）

山色初明小雨开，可容无地拓襟怀。
荒寒试与登临去，奇崛能随感慨来。
何限诗愁关世故，终凭烂醉了生涯。
风流二谢犹堪恨，俯首刘郎戏马台。
绍兴别庙乐歌五首
真宗（宋代）

霄汉月堕，郊原露晞。
徽音如在，延儜来归。
有酒既清，累觞载祗。
神具醉止，燕秆怡怡。
荷花
宋伯仁（宋代）

绿盖半篙新雨，红香一点清风。
天赋本根如玉，濂溪以道心同。
下第
刘过（宋代）

荡荡天门叫不应，起寻归路叹南行。
新亭未必非周顗，宣室终南召贾生。
振海潮声春汹涌，插天剑气夜峥嵘。
伤心故国三千里，才是馀杭第一程。
磊园
邝日晋（明代）

馀灯深夜不成辉，片片寒风透纸帷。三径菊松新月照，五湖书信故人遗。

病多语拙交应少，老去年残梦已稀。自是倦游无一事，柴门不掩有云归。
艮岳百咏 踯躅岿
李质（唐代）

春风晓日乱晴霞，艳艳初开一岿花。疑是仙琴红玉轸，醉归遗在紫皇家。
金山
赵公豫（宋代）

波涛流不息，山势独纵横。高阁空中现，浮图雨外晴。

帆樯归客稳，钟鼓卧龙惊。是处开生面，风云别有情。
采薇(节选)
佚名（先秦）

昔我往矣，杨柳依依。
今我来思，雨雪霏霏。
行道迟迟，载渴载饥。
我心伤悲，莫知我哀！
与宗野宗朴二稚子观蔬圃 其一
谢逸（宋代）

干禄心无竞，谋生计已疏。老催吾学圃，贫减汝观书。

细雨同移果，清霜共挽蔬。何时江海去，蓑笠伴舂锄。
寂上人禅房
戎昱（唐代）

俗尘浮垢闭禅关，百岁身心几日闲。

安得此生同草木，无营长在四时间。
思美诗十首 其一
宋应星（明代）

闻道西方有美人，大圆清淑幻成身。容华婥约仙山质，德性温良葛氏民。

著作功高天不夜，应酬气爽日长春。却怜俗骨烦陶冶，宁惜蒙淄混世尘。
从圣集乞黄岩鱼鮓
范成大（宋代）

截玉凝膏腻白，点酥粘粟轻红。
千里来从何处？想看舶浪帆风。
项羽庙
林景熙（宋代）

夜半追兵入楚营，鸿门玉碎卯金兴。
江东父老犹羞见，地下如何见范增。
台城路（章静山别业会饮）
张炎（宋代）

一窗烟雨不除草。移家静藏深窈。东晋图书，南山杞菊，谁识幽窈怀抱。疏阴未扫。叹乔木犹存，易分残照。慷慨悲歌，故人多向近来老。

相逢何事欠早。爱吟心共苦，此意难表。野水无鸥，闲门断柳，不满清风一笑。荷衣制了。待寻壑经丘，溯云孤啸。学取渊明，抱琴归去好。
赞三宝
释印肃（宋代）

直指人心亲见佛，何劳打瓦作龟爻。
一片白云横谷口，几多归鸟尽迷巢。
月华清慢
佚名（宋代）

雨洗天开，风将云去，极目都无纤翳。当遇中秋夜，静月华如水。素光晃、金屋楼台，清气彻、玉壶天地。此际。比无常三五，婵娟特异。
因念玉人千里。待尽把愁肠，分付沉醉。只恐难当漏尽，又还经岁。最堪恨、独守书帏，空对景、不成欢意。除是。问姮娥觅取，一枝仙桂。
晚菊
陆游（宋代）

蒲柳如懦夫，望秋已凋黄；菊花如志士，过时有余香。
眷言东篱下，数柣弄秋光。
粲粲滋夕露，英英傲晨霜。
高人寄幽情，采以泛酒觞。
投分真耐久，岁晚归枕囊。
宫词
王珪（宋代）

素英飘洒作宵寒，一寸金花烛泪残。
连夜对香宣两府，平明谢雪到斋坛。
感皇恩（次韵尚书兄老山堂作）
李弥逊（宋代）

入夜月华清，中天方好。更著山光两相照。星稀云净，玉树惊乌三绕。广寒风露近，秋光老。

老山高胜，飞尘不到。亭上仙翁自昏晓。短封新唱，字字令人绝倒。待凭书寄恨，归鸿少。
西江月 其一 咏别次梅村
吴绮（清代）

桃叶流将旧怨，柳丝不绾闲愁。无端春水泛螺舟，记得画帘招手。

帐里绡封红泪，灯前扇掩青眸。一帆别恨倩谁收，心事浑如中酒。
答陆士龙诗四首·鸳鸯 其一
郑丰（魏晋）

鸳鸯于飞，在江之浚。和音交畅，拊翼双起。朝游兰池，夕宿兰沚。

清风翕习，扇彼兰茝。凌云高厉，载翔载止。
题马当山鱼望亭四首右狄梁公
黄庭坚（宋代）

鲸波横流砥柱，虎口活国宗臣。
小屈弦歌百里，不诬天下归仁。
二月一日次利州见桃李盛开
宋祁（宋代）

蜀天寒破让芳晨，雪花霞跗次第新。
解把清香与行路，教人长忆故园春。
送芮国器二首 其二
朱熹（宋代）

紫陌同年旧，青云得路新。论心端有契，下榻岂辞频。

话别惊如许，相逢渺未因。期公念经济，从此上星辰。
琐窗寒（旅窗孤寂，雨意垂垂，买舟西渡未能也。赋此为钱塘故人韩竹闲问）
张炎（宋代）

乱雨敲春，深烟带晚，水窗慵凭。空帘谩卷，数日更无花影。怕依然、旧时燕归，定应未识江南冷。最怜他、树底蔫红，不语背人吹尽。

清润。通幽径。待移灯翦韭，试香温鼎。分明醉里，过了几番风信。想竹间、高阁半开，小车未来犹自等。傍新晴、隔柳呼船，待教潮信稳。
生日
王谌（南北朝）

又是逢初度，红稀绿暗时。
自斟生日酒，闲理去年诗。
活计惟书在，衰容只镜知。
人情与天道，翻覆似枯棋。
送乡人余文明劝之以归
杨万里（宋代）

一别高人又十年，霜筋雪骨健依然。
席门未害车多辙，斗酒尚能诗百篇。
苍狗白衣俱昨梦，长庚孤月自青天。
故山松菊平安在，何日归欤解钓船？
少年游
欧阳修（宋代）

绿云双亸插金翘。年纪正妖饶。汉妃束素，小蛮垂柳，都占洛城腰。

锦屏春过衣初减，香雪暖凝消。试问当筵眼波恨，滴滴为谁娇。
出守桐庐道中十绝 其七
范仲淹（宋代）

万钟谁不慕，意气满堂金。必若枉此道，伤哉非素心。
绝句二首立春夜闻蛙鸣作 其一
刘基（明代）

鬼门竹管动轻灰，春色先从地底来。月落江城闻画角，五更残梦一时回。
惠文伯居士请赞 其六
释崇岳（宋代）

无卓锥之地，有无价之宝。元不用安排，拈来用恰好。

没人情，佛亦扫。这般村僧，脱空到老。
青城县何子方使君同年园池
范成大（宋代）

桤塍芋垄意中行，浩荡薰风不计程。
雨脚背人归玉垒，江声随计入青城。
五桥今日新知路，千佛当年旧缀名。
水竹光中同一笔，丐君荷露濯尘缨。
天仙子
沈蔚（宋代）

景物因人成胜概。满目更无尘可碍。等闲帘幕小栏干，衣未解。可先快。明月清风如有待。

谁信门前车马隘。别是人间闲世界。坐中无物不清凉，山一带。水一派。流水白云长自在。
送林节推二首
释善珍（宋代）

幕皆资画诺，人最说君贤。
判好堪呈佛，心清亦近禅。
著书僧有传，执法吏无权。
风雨东门路，分携忽黯然。
偈颂一百零二首 其十一
释慧远（宋代）

今朝四月八，邪师坏正法。累及释迦文，死水里淹杀。
孟子·百里奚
陈普（宋代）

贫来刍牧竟何疑，只是要秦一事非。
爵禄无心殊已久，谁能白首恋轻肥。
赠论命周云秀才
陆游（宋代）

周郎颀然市中隐，精神卓荦秋天隼。
忽来过我论五行，袖出诗卷如束笋。
人生一息不自保，况我耄期真待尽。
君今盛为谈未来，我亦听之俱可冁。
虽然此心犹未泯，何至死去同蠢蠢。
地下不作修文郎，天上亦为京兆尹。
哭遂州萧侍郎二十四韵（萧浣）
李商隐（唐代）

遥作时多难，先令祸有源。初惊逐客议，旋骇党人冤。

密侍荣方入，司刑望愈尊。皆因优诏用，实有谏书存。

苦雾三辰没，穷阴四塞昏。虎威狐更假，隼击鸟逾喧。

徒欲心存阙，终遭耳属垣。遗音和蜀魄，易箦对巴猿。

有女悲初寡，无男泣过门。朝争屈原草，庙馁莫敖魂。

迥阁伤神峻，长江极望翻。青云宁寄意，白骨始沾恩。

早岁思东阁，为邦属故园。登舟惭郭泰，解榻愧陈蕃。

分以忘年契，情犹锡类敦。公先真帝子，我系本王孙。

啸傲张高盖，从容接短辕。秋吟小山桂，春醉后堂萱。

自叹离通籍，何尝忘叫阍。不成穿圹入，终拟上书论。

多士还鱼贯，云谁正骏奔。暂能诛倏忽，长与问乾坤。

蚁漏三泉路，螀啼百草根。始知同泰讲，徼福是虚言。
再戏郡园
韩琦（宋代）

一辞康乐困喧嚣，花笑莺啼似借嘲。日望君恩容病质，得归应自解譊譊。
读史
金俊明（明代）

丹穴传訾世莫争，用财为卫守能贞。祖龙势力倾天下，犹筑高台礼妇清。
和沈帅持要张漕季长韵二首
陈傅良（宋代）

麾节元戎祖席光，晚风吹雨借初凉。
师传问讯谁书院，石刻摩挲是道乡。
闻有先声来召馹，想无后会到流觞。
路朝正设横经席，册府重紬辟蠹香。
眼儿媚（再和班字韵谢南叔兄□□见贻生日）
魏了翁（宋代）

北风不竞帝师班。雨足桔槔闲。且容湖使，静中藏拙，忙里偷欢。

一枰黑白终何若，未可目前看。自量愚分，不堪世用，只称田官。
题梅尉春波亭
刘敞（宋代）

层栏压湖春水碧，日照高穹同一色。东风引浪飞鱼鳞，极目伤心如楚泽。

茫茫白芷连芰荷，倚沼畦瀛遥望多。官贤与众共其乐，渔樵日暮常经过。

君家德祖吴门子，弃职从仙如脱屣。此中吏隐人不知，且濯君缨洗君耳。
凤箫曲（一作古意）
沈佺期（唐代）

八月凉风动高阁，千金丽人卷绡幕。已怜池上歇芳菲，

不念君绡坐摇落。世上荣华如转蓬，朝随阡陌暮云中。

飞燕侍寝昭阳殿，班姬饮恨长信宫。长信宫，昭阳殿，

春来歌舞妾自知，秋至帘栊君不见。昔时嬴女厌世纷，

学吹凤箫乘彩云。含情转睐向萧史，千载红颜持赠君。
题金氏三桂堂
徐元杰（宋代）

见说庭阶玉树芳，薰教书史郁心香。郤诜林峙应难并，燕窦枝心未足方。

莫羡三槐森钜府，且看三桂列华堂。多闻直谅成三益，松竹梅花共雪霜。
木兰花慢（题上饶郡圃翠微楼）
辛弃疾（宋代）

旧时楼上客，爱把酒、向南山。笑白发如今，天教放浪，来往其间。登楼更谁念我，却回头、西北望层栏。云雨珠帘画栋，笙歌雾鬓云鬟。

近来堪入画图看。父老愿公欢。甚拄笏悠然，朝来爽气，正尔相关。难忘使君后日，便一花一草报平安。与客携壶且醉，雁飞秋影江寒。
有为予言乌龙高崄不可到处有僧岩居不知其年予每登千峰榭望之慨然为作二诗 其一
陆游（宋代）

樵子向予说，有僧巢翠微。岩扉云共宿，锡杖鹤同飞。

日暮松明火，天寒槲叶衣。弃官从此逝，非子尚谁归。
小圃茅亭初成即事十绝句
程公许（宋代）

五百风光巧作寒，晚春未可试衣单。
只应杀气迷关栈，便觉人情有两般。
郡寓闻内子病剧
姚燮（清代）

城气入昏浑，颓云莽不垠。山川寻立地，兵火役劳魂。

托命谁资药，离乡已愧恩。遥知峦一束，兀翠向蓬门。
惜花寄孙员外
李建勋（唐代）

朝始一枝开，暮复一枝落。只恐雨淋漓，又见春萧索。

侵晨结驷携酒徒，寻芳踏尽长安衢。思量少壮不自乐，

他日白头空叹吁。
丈亭道者干缘求颂
释绍昙（宋代）

破钁头边用得亲，入廛不拨万机尘。
牢关劄断三江口，要被随波逐浪人。
池上赠韦山人
白居易（唐代）

新竹夹平流，新荷拂小舟。众皆嫌好拙，谁肯伴闲游。

客为忙多去，僧因饭暂留。独怜韦处士，尽日共悠悠。
西园醉归
张伯玉（宋代）

向晚西园饮乍阑，山公酩酊上轻鞍。
东方千骑随车出，南国佳人夹路看。
纵目渐迷山色远，回头犹忆水声寒。
归来未放宾游散，更赋新题刻烛观。
丛山堂
韦骧（宋代）

经营新自翰林公，势压南谯气象雄。四顾高明千里近，一团苍象万山丛。

琅邪路入青林转，丰乐泉疏白石空。唐相若能前此制，当时应不暇怀嵩。
拟明月逐人来
宋祁（宋代）

玉漏催成夜，兰釭换作晨。
并花排綵树，分月送游人。
醉幕星临酒，天街露禁尘。
轻雷与流水，随意伴香轮。
自罗山入信阳再过金关道中作
毕仲游（宋代）

阴林寂无风，鬼火自明灭。山泉怨何事，耳声入呜咽。

青泥溅马腹，黄叶沾人发。半夜渡前溪，昏昏水中月。
颂古六十二首 其十三
释清远（宋代）

打面还他州土麦，唱歌须是帝乡人。现成财本成家者，多见饥寒在子孙。
登奔牛堰山亭
陈渊（宋代）

桑阴浓处已深春，小市喧呼迥不闻。谁与山头共游戏，静看禽鸟斗纷纷。
偈颂一百五十首
释心月（宋代）

三月二十五，芳春余几许。
一道平常心，颠言及倒语。
谩道举手摘杨花，那知漫空飞柳絮。
趁流光，猛提取。
喫粥了也，洗钵盂去。
养疾
陆游（宋代）

齿耄婴新疾，才衰减旧名。
短邸扶蹇步，小院惬幽情。
卜叟言灾退，医翁贺脉平。
饭香炊罢亚，羹美馣芜菁。
菊颖寒犹小，枫林晓渐赬。
清诗披客贽，佳著指僧枰。
家塾灯前课，村陂雨外耕。
从今尚何事，赖此遣浮生。
上江虹 其四 春暮三叠韵
樊增祥（清代）

扑蝶南园，恰新试、画蝉宫扇。芳树底、青梅如豆，酒边重见。

祷罢泥龙新雨足，飘残纸鹞东风暖。把茸裘、收拾觉身轻，春衫短。

春至也，芳梅券。春去也，酴醾怨。尽无情浐灞，水流花远。

拥鼻谢公酬客倦，画蛾京兆朝天懒。剩去年、一卷牡丹诗，花前看。
饮酒二十首同苏翰林先生次韵追和陶渊明十三
晁补之（宋代）

斋居忽若遗，不识身与境。
颇疑酣中似，奈尔辄复醒。
东坡自云然，挈世一裘领。
是事吾有师，安敢囊出颖。
指穷火巳传，岂待得薪炳。
寄题元具茨双梅庵
周紫芝（宋代）

高节知公冠九州，梅花却对令君羞。诗如往日陶彭泽，人是只今陈太邱。

挽得繁枝供宴坐，小分疏影入清流。簿书堆里浑无事，玉雪香中醉即休。
步浛洸准提庵
释今无（明代）

疏篁掩映水相连，小步方知兴渺然。盘树月圆齐碧叶，莲塘草长走朝烟。

云根尚在思张令，笔势何人假米颠。今夜又从滩里宿，回看还欲酌青泉。
灵照女赞
释普宁（宋代）

拈将破笊篱，风前卖与谁。
搀行夺市处，非独老爷知。
哭徐玑五首 其二
赵师秀（宋代）

昔吾与君游，嫌疏不嫌数。自为贫窭驱，十载九离索。

前年会京都，勖我返林薄。吾贫未得归，君死不可作。
次友人示诗集
姚勉（宋代）

杖藜看笋数犀株，天堕香云五色书。
落月照人惊梦昨，光风识色记春初。
珠骈巧语谁能拣，锦比新诗迥不如。
转读转佳难去手，眉间愁思为君舒。
王登洲
方信孺（宋代）

四渎初分有物尸，天开地辟共为期。
齐东野语真堪笑，请诵昌黎十丈碑。
阴山道
白居易（唐代）

阴山道，
阴山道，
纥逻敦肥水泉好。
每至戎人送马时，
道旁千里无纤草。
草尽泉枯马病羸，
飞龙但印骨与皮。
五十匹缣易一匹，
缣去马来无了日。
养无所用去非宜，
每岁死伤十六七。
缣丝不足女工苦，
疏织短截充匹数。
藕丝蛛网三丈余，
回鹘诉称无用处。
咸安公主号可敦，
远为可汗频奏论。
元和二年下新敕，
内出金帛酬马直。
仍诏江淮马价缣，
从此不令疏短织。
合罗将军呼万岁，
捧授金银与缣彩。
谁知黠虏启贪心，
明年马多来一倍。
缣渐好，
马渐多。
阴山虏，
奈尔何。
雪二首 其一
孙觌（宋代）

岭云乱擘絮，檐雨收断线。箕神拥前驱，万瓦集微霰。

玉峰忽崔拥，炯若簪出弁。衣棱森欲起，眼缬醉复眩。

属国卧餐毡，含糊不能咽。
咏史
李商隐（唐代）

历览前贤国与家，成由勤俭破由奢。
何须琥珀方为枕，岂得真珠始是车。
运去不逢青海马，力穷难拔蜀山蛇。(运去 一作：远去)
几人曾预南薰曲，终古苍梧哭翠华。
行役县西喜雨寄任公渐大夫
黄庭坚（宋代）

行役劳人望县斋，心如枯井喜尘埃。
青灯帘外萧萧雨，破梦山尘殷殷雷。
新麦欲连天际好，浓云犹傍日边来。
田歌已有丰年意，令尹眉头相豁开。
正月二十六日雪后登子亭示道祖
葛胜仲（宋代）

淑景因阴苦未韶，峭寒于老不相饶。窃香风韵归梅萼，刻楮工相到柳条。

万瓦雪消疑夜雨，一溪波涨误春潮。连枝别后儿曹远，赖有吾人慰寂寥。
步卢省閒乃郎韵
黄公辅（明代）

栎社由来不计旬，烟笼五色霭初臻。恍然步屧三千界，谁识先生七十春。

松柏翠添霜后友，芝兰辉映几前宾。只今新主开元运，碧眼长看起瑞麟。
赠珠侍者二首 其一
释德洪（宋代）

我是布毛侍者，解藏陷虎锋机。勘破诸方归去，一藤深锁烟霏。
暮年三宠诗 其三 些儿
王佐（汝学）（明代）

象牙谩与虎须评，槐柳微签亦可情。老景关门多宿物，用时积可肯留行。

来如病体逢砭石，过似伤民见太平。可惜汉家张柱史，不曾相识过平生。
秋次霸亭寄申大
储光羲（唐代）

橘柚植寒陵，芙蓉蒂修坂。无言不得意，得意何由展。

况我行且不，而君往犹蹇。既伤人事近，复言天道远。

薄暮入空亭，中夜不能饭。南听鸿雁尽，西见招摇转。

千门汉王宫，百里周王苑。杲杲初景出，油油鲜云卷。

会朝幸岁正，校猎从新獮。念君久京国，双涕如露泫。

无人荐子云，太息竟谁辨。
满庭芳（寿平交五十）
彭止（宋代）

月闰清秋，时逢诞节，画堂瑞气多多。遥瞻南极，瑞彩照盘坡。好多年才五十，身当贵、福比山河。无些事，方裙短揭，时复自高歌。

欢娱，当此际，香燃宝鸭，酒酌金荷。恣柳腰樱口，左右森罗。纵有人人捧拥，争得似、正面嫦娥。思量取，朱颜未老，好事莫蹉跎。
陆绩怀橘遗母图
郑思肖（宋代）

独荐霜丸意不安，谁供甘旨侍团圞。蓦然忆著娘生面，万树黄金尽喜欢。
迢迢牵牛星
李学一（明代）

河西有牵牛，皖尔何皎洁。河东有织女，晶莹若冰雪。

欲渡河无梁，佳期杳难结。望望不可穷，黯然五内热。

涕泪湿支机，乌鹊仍寂灭。
寿阳王花烛图（一作沈佺期诗）
宋之问（唐代）

仙媛乘龙日，天孙捧雁来。可怜桃李树，更绕凤凰台。

烛照香车入，花临宝扇开。莫令银箭晓，为尽合欢杯。
白石洞天
周邠（宋代）

此境曾闻父老传，顷无凡迹到岩颠。青霄咫尺不多地，碧洞深沉第几天。

千古烟霞真胜境，一方水石最清渊。我行聊慰登临兴，着意来游已四年。
又用一杯亭春望前韵四首 其三
霍与瑕（明代）

三上一杯亭，丰碑苔藓青。伊昔宋丞相，造舟绝前汀。

中原嗟陆沉，兹何足营经。宗臣耿耿心，聊此托衰龄。

举世皆大醉，何人眼独醒。我来发三叹，商歌不可听。
古石砚
李山甫（唐代）

追琢他山石，方圆一勺深。抱真唯守墨，求用每虚心。

波浪因文起，尘埃为废侵。凭君更研究，何啻直千金。
游天竺二首
仇远（元代）

登览欣逢胜日闲，苍松九里费跻攀。
行过绿水尽头路，步入白云生处山。
猿鸟尚能知异境，仙凡原不隔重关。
几时拂袖逃尘网，野衲村樵共往还。
仰荅韦司业垂访五首 其五
萧颖士（唐代）

关西一公子，年貌独青春。被褐来上京，翳然声未振。

中郎何为来，倒屣惊座宾。词赋岂不佳，盛名亦相因。

为君奏此曲，此曲多苦辛。千载不可诬，孰言今无人。
凤凰台
曾几（宋代）

箫声无复到层台，画栋空馀燕雀来。
我是凤凰池上客，等闲汀鹭莫相猜。
送攸跻弟之金陵
何绛（明代）

河干送汝雪花新，一雁飞飞谁与邻。纵饮只因今夕别，加餐应为异乡身。

出关快事惟骑马，入世平情易近人。客路若逢相识问，大兄衰老在江滨。
跋临川梁译居士孝德记二首
杨万里（宋代）

雪里星奔避乱兵，母先子後赴寒冰。
秪知判得身俱死，不料还同母再生。
早春十绝呈石湖
陈造（宋代）

不是风寒即雨寒，朝来春意破天悭。
怪君未解春皇意，恐把韶华付等闲。
颂古一百二十一首 其一一八
释宗杲（宋代）

云门举起竹篦，禅和切忌针锥。鸾凤不栖荆棘，■■偏守空池。
书董生玉几山房图
温纯（明代）

玉几去天才尺五，何缘耸立君之户。松桧为垣草为堂，閒窥科蚪穷今古。

朅来啸傲天之涯，酒酣落笔走龙蛇。弹铗羞为孟尝客，无鱼甘自老京华。
侍宴长宁公主东庄应制
李適（唐代）

凤楼纡睿幸，龙舸畅宸襟。歌舞平阳第，园亭沁水林。

山花添圣酒，涧竹绕熏琴。愿奉瑶池驾，千春侍德音。
水龙吟（七月二十六日信守生朝王道夫）
韩淲（宋代）

从来江左夷吾，大名迥诸出公右。金堂玉室，瑶林琼树，龙麟蟠走。志在神皋，气雄云梦，十吞八九。问三槐盛事，当年初度，人应羡、青毡旧。

说与文章太守。庆千秋、好为亲寿。冰桃雪藕，霞裾月佩，莺鸾歌奏。雨熟西畴，星躔南极，宝香凝昼。趁新凉，便约乘云绕日，饮天浆酒。
二月雪
欧阳修（宋代）

宁伤桃李花，无损杞与菊。
杞菊吾所嗜，惟恐食不足。
花开少年事，不入老夫目。
老夫无远虑，所急在口腹。
风晴日暖雪初销，踏泥自采篱边绿。
伏蒙二十三叔俯和亲字韵诗不胜钦叹辄复用韵
晁说之（宋代）

乐难得似新篇乐，亲莫亲如同祖亲。
熟见典刑平世事，恭闻诗礼少年身。
五言自发曹刘兴，七泽谁知鲁卫人。
李白酒楼今在否，不堪回首小园春。
寄望回
许景衡（宋代）

塞上何时谢抱关，优游琴酒旧家山。小桥小艇相过处，横径横塘一水间。
传言玉女
袁綯（宋代）

眉黛轻分，惯学玉真梳掠。艳容可画，那精神怎貌。鲛绡映玉，钿带双穿缨络。歌音清丽，舞腰柔弱。宴罢瑶池，御风跨皓鹤。凤凰台上，有萧郎共约。一面笑开，向月斜褰珠箔。东园无限，好花羞落。
醉太平·泥金小简
刘庭信（元代）

泥金小简，白玉连环，牵情惹恨两三番。好光阴等闲。景阑珊绣两风软杨花散，泪阑干绿窗雨洒梨花绽，锦斓斑香闺春老杏花残。奈薄情未还。
颂古三十一首
释玿（宋代）

是贼识贼精识精，南泉无过强惺惺。
赵州礼拜归堂去，前箭犹轻后箭深。
六月望夜纪饮
陈藻（宋代）

年老聊依年少游，月圆庭上似中秋。
举杯问月争多少，一度犹行甲子周。
和石洞僧 其二
庄昶（明代）

何处圆融是的传，本无奄处本无鲜。我生太极才分后，谁见乾坤未辟先。

果老晦翁元不偶，定山石洞岂徒言。鹫峰百尺竿头上，又舞溪云大雪前。
金沙花
刘攽（宋代）

苒弱金沙树，花奇名字珍。移从今日晚，恨失去年春。

嫩绿藤垂架，深红棘刺人。东风会入手，照眼万枝新。
送广东潘帅移镇湖南十口号
曾丰（宋代）

八碑新打挂舲斋，万里春从碑上来。
墨本不须多带去，潇湘有石可重开。
看人取木绵
宋自逊（宋代）

绿杨有花飞作絮，黄芦有花亦为絮。
此絮天寒不可衣，但解随为乱飞舞。
木绵蒙茸入机杼，妙胜春蚕茧中缕。
均为世上一草木，有用无用乃如许。
木绵有用称者稀，杨花芦花千古传声诗。
湖州晚望
吴融（唐代）

鼓角迎秋晚韵长，断虹疏雨间微阳。两条溪水分头碧，

四面人微入骨凉。独鸟归时云斗迥，残蝉急处日争忙。

他年若得壶中术，一簇汀洲尽贮将。
偈
应真（唐代）

湘之南，潭之北，中有黄金充一国。无影树下合同船，琉璃殿上无知识。
道由于潜将游西菩问之路人则云过之已远
周紫芝（宋代）

人生如落花，随寓皆可喜。但恐兜罗绵，牵连入荆杞。

我马今未羁，犹堪作幽事。道逢西菩山，欲问参寥子。

举鞭信蹇驴，褰裳渡流水。隐约望三山，展转才十里。

吴儿指似侬，但隔一山耳。涂穷殊可笑，兴尽亦复止。

吾曹坐天阨，万事无不尔。小者今复然，大者斯已矣。
探禹穴感怀
赵与缗（宋代）

神禹宏疏凿，流传山海经。披览未为足，时骑李白鲸。

是日轻飙未，翛然天籁鸣。孤峰带江浙，突兀地轴横。

振衣履绝顶，盘踞雄殿亭。群峰百里外，拱护赖众星。

乃信王气钟，根深奕叶生。厥后卧薪者，会稽栖复兴。

此义久懵懵，寂寞羞山陵。
妾薄命
李咸用（唐代）

妾命何太薄，不及宫中水。时时对天颜，声声入君耳。
富阳道中二首 其一
项安世（宋代）

云破天开雪欲晴，橹声争出满江鸣。牵绳直上高崖去，想见瞿塘百丈行。
南华定兄访予疏山临分欲偈作此
释慧空（宋代）

一滴曹溪水，千江悉混流。深期能远到，未可辄中休。

知识随方有，禅林在处稠。杖头亲探过，归路却相求。
闻武均州报已复西京
陆游（宋代）

白发将军亦壮哉，西京昨夜捷书来。
胡儿敢作千年计，天意宁书一日回。
列圣仁恩深雨露，中兴赦令疾风雷。
悬书寒食朝陵使，驿路梨花处处开。
北游诗二十一首 其十三 旅中逢故人饮
张元凯（明代）

关河冰雪滞征轮，邂逅穷交白发新。学剑学书吾少贱，种瓜种豆尔长贫。

纵输黄鹄能遗世，尚赖青山不负人。岐路一樽何必尽，待归长醉五湖滨。
宿卢岩寺
张舜民（宋代）

先生事业老空谷，弟子几多作绛纱。
鹤板当年来上国，碧岩今绛属僧家。
松风生籁延虚室，瀑水喷珠缀鲜花。
我有故山归未得，年年魂梦绕天涯。
子安初制巾服履赠之
皇甫汸（明代）

何事平原服，翻同楚客衣。将从东洛隐，宁羡尚方归。

云卧轻偏适，山居懒不违。因声报王贡，情已昔年非。
秋兴
章甫（宋代）

宿昔驱蝇手，今还把蟹螯。
家愁难止酒，天气近登高。
岁月形容改，乡关梦寐劳。
小窗无晤对，风叶暮萧骚。
感春
李群玉（唐代）

春情不可状，艳艳令人醉。暮水绿杨愁，深窗落花思。

吴宫新暖日，海燕双飞至。秋思逐烟光，空濛满天地。
桃花洞寄怀日下诸友
徐相雨（清代）

我生九夷内，识字陋且疏。六十阛阓眼，三入医无闾。

吴蜀壮游者，或有羡慕余。人本箕畴旧，仪犹汉官馀。

论交略名位，情真极吹嘘。书林与画图，招邀恣意摅。

恨不展归限，一年燕邸居。晨兴促膏秣，言旋敢徐徐。

天末动别情，海外送征车。登高怅远望，慨然念居诸。

不才应使职，智虑诚拘虚。若我自为暇，行当赋《遂初》。

拟访仙人窟，复寻高士庐。尘霾阻幽兴，岩壑气不舒。

独坐老禅榻，百面咄咄书。山灵傥怜我，重许良会与。
陈晦父赴十三韵
戴表元（宋代）

古人取远士，得一以为豪。
江左贡千百，选抡今始劳。
占对混童厮，趋跄偕吏曹。
以兹寓绳准，弃髓索皮毛。
遂乃考卷业，成文喧诵号。
其次严保举，虚牍相笼叨。
富儒坐可得，贫儒走滔滔。
有司见其然，厌贱如蓬蒿。
谁知真儒者，理黜宁不遭。
陈生青紫门，佐书越江皋。
秩满在选中，家寒无所操。
虞翻显凭易，买臣进缘骚。
吴士例则然，且毋衔名高。
村中逢老人二绝句 其二
杨巍（明代）

老人何事欲沾巾，不怨官家赋役频。手指门前桑枣地，已荒三十四回春。
别陈轶今兄归粤
黄公辅（明代）

交游馨味芝兰霭，鼎水光依紫电横。旅况凭开双眼豁，秋风又挂一帆轻。

翠浮楚岸蒹葭远，凉入蝉音枕簟清。此日骊歌飞白露，来秋引望翥云程。
五峰庵住上人房
李昌祺（明代）

住公栖遁处，重到只空台。竹榻无僧扫，松关有客来。

夕阳寒鸟集，凉露候虫哀。祗苑犹如此，何方免劫灰。
北行第九十一
文天祥（宋代）

清秋望不极，中原杳茫茫。
游子怅寂寥，下马古战场。
送倪道士之庐山
赵师秀（宋代）

近方辞地肺，本自住天台。
有鹤相同出，无云作伴回。
道房随处借，诗板逐时开。
又说庐山去，闲看瀑布来。
赠赵步师
陈造（宋代）

出处升沉转首非，无端颠倒念分违。
瘦羊博士尚骨立，白马将军今肉飞。
共仰钩陈明帝极，少须尺箠下金微。
为公草罢平羌檄，径指淮乡旧钓矶。
齐州史君学士有游山诗学官诸生咸和史君又有诗二章赠之以刻石摹本示予因次韵 其一
刘攽（宋代）

辨如流輠解连环，稷下诸生大小山。幕府名声收藉甚，云泉气味属偷閒。

茂林深壑逢迎际，细草秾花次序间。值有羽人招隐士，想君乘兴不知还。
二绝 其一
李彭（宋代）

过尽柳花无复绵，几畦麦浪涨晴川。幽禽唤起醉乡梦，疑在故园茅屋边。
次韵签判同登介亭
苏颂（宋代）

纷纷尘事厌烦冥，何处能令爽气生。
簿领欲迷头不举，烟霞才望眼偏明。
门临沧海千重险，地压高丘一再成。
若论三山方外境，须将此地拟浮瀛。
昭陵行
蔡襄（宋代）

宫人上临候昏钟，帘外香烟烛影红。
庭柏飞霜陵漏永，可怜今夜月明中。
下沱张西叔牡丹号奇品以诗寄花因用韵谢
阳枋（宋代）

主人骨相花难比，折赠双花副丽辞。
为报此花香第一，何须铅粉巧妆褫。
翌日约客有和者再用韵四首
魏了翁（宋代）

堆案文书长引睡，起来搔首乱鬅鬙。
眼明嘉卉纷纨绮，竟是修篁耸棘矜。
九日
张谔（唐代）

秋来林下不知春，一种佳游事也均。绛叶从朝飞著夜，

黄花开日未成旬。将曛陌树频惊鸟，半醉归途数问人。

城远登高并九日，茱萸凡作几年新。
桃谿泛舟寻方崖士玄
马治（明代）

身行沙岸曲，隐见远人村。
初罢桃溪雨，寒山响翠繁。
薄云凝遐桃，微风吹古原。
登稼已云乐，欣欣田父言。
予心亦何事，访旧试寻源。
临江仙（江东人得早梅，见约探题，且访梅所在，因携笺管，就赋花下）
李之仪（宋代）

初破晓寒无限思，融融腊意全迷。春工从此被人知。不随蜂蝶，长伴玉蟾低。

缥缈云间应好在，盈盈泪湿征衣。背人偷拗向东枝。清香满袖，犹记画堂西。
雪中陈挹苍馈酒
屈大均（明代）

故人念风雪，相送一樽来。是日梅花下，中闺锦瑟开。

大欢惟稚子，远望正高台。期尔秦淮曲，春晴共举杯。
毋忽诗
周端臣（宋代）

毋忽咫尺水，中恐有伏龙。
毋忽寻丈山，中恐有毒蟲。
是以古君子，不敢欺盲聋。
审密言语间，戒谨闇室中。
几微怠所防，敌国起奴重。
事固不可忽，理亦不可穷。
周室八百年，成于垂钓翁。
青城山丈人观
文同（宋代）

群峰垂碧光，下拥岷仙家。
神皇被金巾，坐领五帝衙。
威灵摄真被，俗语不敢哗。
精心叩殊庭，俯首仰紫华。
愿言凤罗盟，毕世驱尘邪。
循奉蕊珠戒，期之飞太霞。
绝句六十四首
张伯端（宋代）

祸福由来互倚伏，还如影响相随逐。
若能转此生杀机，返掌之间灾变福。
悯农
杨万里（宋代）

稻云不雨不多黄，荞麦空花早着霜。
已分忍饥度残岁，更堪岁里闰添长。
寄怀彦清中州时将有金陵之役 其一
陶方琦（清代）

莫谓天涯远，而令问讯疏。易成三载别，难得一行书。

爱我容兄事，论文感索居。暮云千里合，雕眼倦应舒。
山有仙则名
林希逸（宋代）

试拄看山笏，令人兴洒然。誇名惊俗眼，知道有神仙。

胜地栖丹客，苍崖比洞天。烟霞无此辈，方册不应传。

柯烂今何处，箫鸣若个边。旧闻终缥缈，何似竹林贤。
感怀 其二
杨鸾（唐代）

抱膝惨不乐，念我同门友。当时豪俊人，零落如参昴。

匣中流泉琴，弃置今已久。岂不怀古欢，道远难聚首。

以我忆君心，知君与我厚。珍重岁寒交，无为反覆手。
赠金观察志章 其二
杭世骏（清代）

两镇雄藩控制长，防秋千骑绕边墙。龙门山远开天险，马市台高压大荒。

霜戟晓连沙草白，蜺旌晴卷塞尘黄。风生坐啸寻常事，难得威棱憺朔方。
闲居
周景涛（清代）

欲向何人罪陆沈，强移栖息学盲瘖。自磨短墨消英气，偶爇名香验道心。

好睡未妨来日永，闭门便觉敝庐深。书生槁饿由来旧，肯为穷愁损素襟。
逍遥咏
宋太宗（宋代）

气类须相假，阴阳造化成。
离凡知有圣，得外更求精。
先秘庚辛理，后传戊己名。
真铅归一体，交感自长生。
管社山雪后
过鸣冈（清代）

湖上梅花尽放时，湖山万叠玉参差。紫渊白鹿闲何处，游遍苍崖借我骑。
山药
张舜民（宋代）

人无本则忧，物以地为贵。
如何山芋辈，天下称宋卫。
玉田八景·玉滩夜月
李堪（宋代）

鸣玉滩头片月生，波光掩映钓舟横。
何人隔岸吹长笛，一曲凉州恰二更。
赠算数汪生
方岳（宋代）

十年不读床头易，山雨鸣蓑为口忙。
行矣公无落吾事，水田漠漠正移秧。
送徐圣可十首 其九
王质（宋代）

宝溪同社两齐年，一落江湖一上天。试问吾兄应好在，何时再拜玉阶前。
六一堂
唐庚（宋代）

我思六一翁，羽化四十年。虽不及抠衣，每愿为执鞭。

手弹醉翁操，目睹庐陵编。床头五代史，屏间七交篇。

诗常讽思颍，曲每歌归田。斋摹画舫样，酒法冰堂传。

此志自弱冠，到今已华颠。嗟予又晚辈，读书慕先贤。

即彼生处所，馆之与周旋。时对文章姿，稍息簿领肩。

贤者果不死，瞻之犹在前。似挥诛奸笔，犹拿击佛拳。

谁当嗣前规，时为易蠹椽。勿毁鲁恭宅，中有夫子天。
木芙蓉
刘摰（宋代）

谁染轻红皱万囊，靓如妆面照寒塘。蜀葵千叶仍陪菊，芍药重台更耐霜。
次韵林德久所赋东坡海外三适图 其二
韩淲（宋代）

胸罗星斗明是非，旁人谁知杜德机。濯足理发两眼睡，千载寂寥吾与归。
题䓁慈嵩岳云青山白云图
谢肃（明代）

㫺游河朔还，历览河南山。山峰峥嵘三十六，峻极中天是嵩岳。

嵩岳之高出昆崙，衡恒岱华咸归尊。下临豫野雄地势，上应镇宿昭天文。

太室辟其东，半夜倒暾沧海日。少室辟其西，萧晨俯挂青萝月。

风台雾阁何岧峣，翠崖月谷堪逍遥。王子凤笙吹绝岭，焦师霓裳翻绛霄。

便欲飞车往栖息，笑倚天门观八极。闲云来往作宾朋，彼此无心自相得。

惜哉此愿未果从，徒看云山落画中。山青云白倏远近，似闻兰若来疏钟。

八十禅公双目烱，一瞬云山皆幻境。不须只尺论万里，寸心要与天地并。

重曰山有岳兮岳有云，云为雨兮泽无垠，云不为雨兮舒卷向乾坤。

襌公出处亦如此，浩劫不堕名实存。
舂山草堂感怀 其十一
屈大均（明代）

几夕松间石，披衣坐忍寒。啸声空外答，心影月中看。

果落惊山鸟，风来堕箨冠。凄凉殊不寐，更上步虚坛。
和沈君与送蟹
贾收（宋代）

彭越孙多伏下风，蝤蛑奴视敢称雄。江湖纵养膏腴紫，鼎镬终烹爪眼红。

嗍称吴儿牙似镀，劈惭湖女手如葱。独怜盘内秋脐实，不比溪边夏壳空。
留别李贯之大著二首
程公许（宋代）

二老俱黄发，遥怜望倚门。
凄凉游子意，惭愧主人恩。
酒舫湖光滟，书灯夜雨昏。
三山渺云海，何日听重论。
送袁十岭南寻弟
孟浩然（唐代）

早闻牛渚咏，今见鶺鴒心。羽翼嗟零落，悲鸣别故林。

苍梧白云远，烟水洞庭深。万里独飞去，南风迟尔音。
孟子·王道劝齐王
陈普（宋代）

列国分争几百年，人心天命不其然。
欲儒概执春秋义，何忍斯民久倒悬。
画鱼
钱宰（明代）

绿波春水没渔家，杨柳青青拂钓槎。
三月江南春雨歇，一双鳣鲔上桃花。
为董眉伯题秋山听瀑图
陶澍（清代）

石径叶老层岩封，一雨洗出青芙蓉。秋声浩浩不到地，矢矫惟见双白龙。

急溜忽泻雷裂石，余点乱落风入松。天门万丈立雪色，绝壁但有微云通。

漱流得此百自在，俗响不入幽栖胸。君家罗洋青田东，海门日激扶桑红。

天台雁荡接咫尺，往往风雨迷蛟宫。卧游几岁在林下，图成纸上犹淙淙。

月来风色太作恶，禾田灰起烧晴空。安得悬崖之匹练，化为霖雨苏三农。

大瓢傥即分点滴，相期共踏赤鲩公。
樊登见寄四首
唐彦谦（唐代）

新辞翦秋水，洗我胸中尘。无由惬良会，极目空怀人。

醉来拔剑歌，字字皆阳春。

轻黄著柳条，新春喜更始。感时重搔首，怅望不能已。

无由托深情，倾泻芳尊里。

明月入我室，天风吹我袍。良夜最岑寂，旅况何萧条。

驰情望海波，一鹤鸣九皋。

悠悠括城北，眄眄岩泉西。宿草暝烟绿，苦竹含云低。

幽怀不可托，鹧鸪空自啼。
腊月望日出郊探春游告成观谒大禹祠酌菲饮泉遂至龙瑞宫观禹穴薄暮而还
王十朋（宋代）

禹葬稽山不记年，丹青落尽庙依然。神文秘在藏书穴，俭德流为菲饮泉。

龙瑞峰峦高近日，鉴湖烟水阔浮天。东州佳处略经眼，自笑好奇如马迁。
次韵昌甫所寄 其三
韩淲（宋代）

催景阴阳长短宵，天回星纪又玄枵。霜寒草野真无恶，雨湿禾场正不聊。

薄晚固宜山色远，经冬犹未水痕销。私家一饱官何恤，寂寂閒中岁月飘。
送傅光禄朝晋赴京
李舜臣（明代）

都门清雅古来名，复此微官托俊英。南陌联镳常日得，西郊别俊片时轻。

春帆处处江花落，寒食朝朝山雨生。无限垂杨堪系缆，临流且为一尊倾。
拂霓裳
晏殊（宋代）

喜秋成。见千门万户乐升平。金风细，玉池波浪縠文生。宿露沾罗幕，微凉入画屏。张绮宴，傍熏炉蕙炷、和新声。

神仙雅会，会此日，象蓬瀛。管弦清，旋翻红袖学飞琼。光阴无暂住，欢醉有闲情。祝辰星。愿百千为寿、献瑶觥。
追记觉际偶成
郑清之（宋代）

我到家山雪尚飞，看看寒食展归期。
花开无酒蝶贻笑，春尽不吟莺有辞。
窗下竹君陪晤对，手中杖子共追随。
闲来自唱无生曲，井底泥蛇舞柘枝。
画菜为新城陈大尹衮廷章题
谢廷柱（明代）

生意常时满菜畦，桔槔閒却汉阴机。颇疑董子窥园简，莫笑樊阴学圃非。

素甲层层霜后脆，紫团艳艳雨中肥。淡然风味丹青得，击节康侯世未稀。
偈颂八十七首
释慧开（宋代）

春山叠乱青，春水漾虚碧。
寥寥天地间，满眼皆相识。
夏闺
龙辅（宋代）

日斜未理妆，昼长人易倦。
回扑砚上蝇，墨花溅团扇。
句
李百药（唐代）

今日持团扇，非是为秋风。（赋得班去赵姬升见《诗式》）
早发襄城
林直（清代）

四野风初紧，孤城月渐低。醉乘宛北马，来听汝南鸡。

水接三川尽，途经七圣迷。首山欣在望，何日遂攀跻。
武陵春
晏几道（宋代）

烟柳长堤知几曲，一曲一魂消。秋水无情天共遥。愁送木兰桡。

熏香绣被心情懒，期信转迢迢。记得来时倚画桥。红泪满鲛绡。
过钟山寻俞清老不遇
释道潜（宋代）

霜风薄木韵含悲，岁晚寻君失后期。夜鹤晓猿惊怨歇，草堂人去已多时。
咏史
孙应时（宋代）

绛帐何人拜马融，已应羞面见儿童。
早知自照头颅丑。枉用文章杀李公。
不解算 其四
陈普（宋代）

汉初帷幄有真儒，五百馀人辙予卢。三十六宫来往处，子房终得邵尧夫。
奉和御製喜春雨
夏竦（宋代）

太液冰销春水生，华林气暖暮烟横。
忽闻甘澍中宵降，共庆丰年上瑞呈。
拂地如丝笼北阙，映花疑雾霭南荣。
原田脉起承甘润，自此嘉生永顺成。
次韵仇仁父晚秋杂兴三首 其三
鲜于枢（元代）

身共宾鸿远，心同野鹤孤。谋生知我拙，学稼任儿愚。

北望空思汴，南游未厌吴。餐须问藜藿，兴不在莼鲈。
中峰亭
朱景玄（唐代）

中峰上翠微，窗晓早霞飞。几引登山屐，春风踏雪归。
贾太夫人王氏挽诗二首
汪藻（宋代）

优恩不与外庭同，诏墨亲颁出九重。钟鼎承家能两大，诗书教子得三从。

葭莩密接椒房庆，脂泽频增石窌封。千里归来鸣鹤野，湘江正绕墓前松。
秋夜宿灵隐寺师上人
张祜（唐代）

月色荒城外，江声野寺中。贫知交道薄，老信释门空。

露叶凋阶藓，风枝戛井桐。不妨无酒夜，闲话值生公。
蚊蝇五言一首
刘克庄（宋代）

蚊集殊难散，蝇驱已复回。
偏能侵枕簟，尤喜败樽镭。
恰则噬脐去，何曾洗足来。
化工生育尔，岂不甚仁哉。
题枯枝幽禽图
刘崧（元代）

霜枝黄叶乱秋风，并立幽禽惨淡中。长忆争飞春树里，绿衣深映杏花红。
独卧二首 其一
王安石（宋代）

谁有锄耰不自操，可怜园地满蓬蒿。欲寻春物无蹊径，独卧南床白日高。
送马员外拜官觐省
钱起（唐代）

二十为郎事汉文，鸳雏骥子自为群。笔精已许台中妙，

剑术还为世上闻。归觐屡经槐里月，出师常笑棘门军。

莫言来往朝天远，看取鸣鞘入断云。
大涤洞天留题
倪允文（宋代）

笋舆轻捷绕坡陀，石窦抽关喷决河。
幸许羊肠成坦履，不应狭路响风波。
李伯时画十古图郑尚明作诗诗辞多振绝因为同
刘子翚（宋代）

婕妤下辇辞荣日，冯媛当熊效死时。
带砺称忠惟一传，宫闱著节有双姬。
长至日祀天圜丘有述四章
玄烨（清代）

于穆天縡，鉴观惟赫。播物无私，佑于有德。高皇受命，膺符阐绎。

丕显太宗，廓图登绩。眷我皇考，九围是式。克享天心，立民之极。

洪惟景运，集于渺躬。南谐北燮，君兹万邦。夙夜敬止，恒惕于衷。

毋曰高高，听卑则聪。毋曰盱盱，视远斯通。罔敢逸豫，昭事必恭。

是月仲冬，维日长至。爰启泰坛，肃将禋祀。济济奉璋，群工在位。

牲玉既陈，籥舞乃备。对越有虔，百神攸暨。云旓扬扬，华皇晢晢。

乃辨云物，载观载书。乃占丰年，多黍多稌。南陆曜采，导我归舆。

芸香始生，景长以舒。初阳来复，相协厥居。垂象是则，奉若不渝。
次韵徐赞府蜚英八首
方回（元代）

树形万怪石千奇，我亦曾行亦有诗。
焉得一官如长吏，出郊长是看山时。
雪后会仙洞
彭汝砺（宋代）

座见会仙石，径观群玉峰。寒声无近水，幽径旋移松。

晚日烟霞杂，归云粉黛重。天寒宜饮酒，衰疾每相容。
周五声调曲 羽调曲 一
庾信（南北朝）

树君所以牧人。
立法所以静乱。
首恶既其南巢。
元凶于是北窜。
居休气而四塞。
在光华而两旦。
是以雨施作解。
是以风行惟涣。
周之文武洪基。
光宅天下文思。
千载克圣咸熙。
七百在我应期。
实昊天有成命。
惟四方其训之。
泊舟江浒
吴屯侯（清代）

空江微月落，不寐露沾衣。独鹳当矶立，繁萤贴水飞。

客怀秋更远，身计老多违。自愧非袁虎，高吟听者稀。
题破石铺
李吕（宋代）

往返数百里，上下几重山。
仆仆利名客，不知行路难。
官家儿
姚燮（清代）

尔为官家儿，而何破絮无完衣，肤焦骨耸同饿鸡。

当时见尔城南嬉，桃花贴肩纤鹂飞，妙童挟弹行相随。

七尺青鬃骊，尔今胡不骑，尔来道旁踯躅知何为？

尔父不来作官守，道旁黄金非尔有。尔父无恙今犹存，胡为尔止无屋归无门，使尔飘作他乡魂。
丙申八月出都寄曾芷潭编修 其一
郑献甫（清代）

一日归程千日筹，今朝真个渡芦沟。国门乍出犹疑梦，乡思重生不带愁。

马足正骄黄叶路，诗名权让白云楼。临流自笑私窥镜，帽影鞭丝别是秋。
春寒
周密（宋代）

柘叶烟浓乍起蚕，楝花风冷已闻鹃。病来应被垂杨笑，三月春衣未褪绵。
高邮夜泊
程本立（明代）

城楼月色见觚棱，城下官河夜欲冰。
返照疏林皆野烧，残星别浦是船灯。
腐儒食禄曾无补，倦客思家已不胜。
春雨五湖烟水阔，荷蓑归去下鱼罾。
浣溪沙·常山道中即事
辛弃疾（宋代）

北陇田高踏水频。西溪禾早已尝新。隔墙沽酒煮纤鳞。
忽有微凉何处雨，更无留影霎时云。卖瓜声过竹边村。
丛桂轩四首·妖白
赵崇璡（宋代）

种自姮娥宫里栽，如何亦向世间开。
偏宜素质妆秋晚，不比晚华怕早摧。
风递香来薰绮席，月移影上弄瑶台。
看时直欲令人醉，似向琼林宴御杯。
好事近（郑德与家留饮）
韩元吉（宋代）

秋意满芙蓉，红映小园丛竹。风里凤箫声扬，有新妆明玉。

诗翁相对两悠然，一醉绕黄菊。目尽晚山横处，共修眉争绿。
止斋即事二首
陈傅良（宋代）

教子时开卷，逢人强整襟。
再贫看晚节，多病得初心。
地僻茭莲好，山低竹树深。
寄声同燕社，明月以秋砧。
亲仁里双鹭
许棠（唐代）

双去双来日已频，只应知我是江人。对欹雪顶思寻水，

更振霜江恐染尘。三楚几时初失侣，五陵何树又栖身。

天然不与凡禽类，傍砌听吟性自驯。
无题 其二
庄肇奎（清代）

采葑下体忽遗捐，弃妇情同玉石坚。葵未死心终向日，鸿虽断影不离天。

秋风纨扇浑闲事，人面桃花已往年。傥许为容理膏沐，犹能巧笑受君怜。
扇子诗
李石（宋代）

春事曾看满眼花，楼高不见玉人家。
峡云梦断无消息，想像红裙踏雁沙。
春集东园诗赋得笋字并序
宋祁（宋代）

茂气遍春逵，结客并游轸。胜践属园墟，欢言驻驺引。

局情适野豁，远目向天尽。林馥树才花，町疏篁未笋。

饮来无留釂，嘲往有馀冁。耳热谢时人，戚戚良可悯。
颂证道歌·证道歌
释印肃（宋代）

比来尘镜未曾磨，多口雪峰大老婆。
漏泄天机光觌面，痴猿犹自漉清波。
晚钟
赵福元（宋代）

花洲人别月凉船，烟寺寒鲸隔岸闻。
带雨一声天外落，过江穿破半山云。
寄雷丈朝宗
赵蕃（宋代）

忆我前年秋，驱羸赴行在。
凄凉醴陵门，公独枉轩盖。
客中遇还使。素书仅一通。
计之曾未达，公起使广东。
而我困流徒，日月无定止。
逮今得还山，莽莽舟在水。
长沙公寓乡，来往维其常。
傥复后此使，音问政渺茫。
如公所抱负，外斂中甚富。
遄归定非晚，入待帝左右。
车行过怀玉，寄声到林谷。
容我复驱羸，宵征戒童仆。
题诸宫 其一
廖刚（宋代）

燕子无情语亦稀，春风池沼自涟漪。当年胜事归何许，苔没龟趺有旧碑。
和萧孚有新年
刘诜（元代）

闭门十日雨漫漫，诗思焦枯酒盏乾。杜若水生江舫集，海棠风起郡斋寒。

千年竞转青春易，百药重回白发难。知子颇忧天下事，可能参错立朝端。
林园秋夜作
李嶷（唐代）

林卧避残暑，白云长在天。赏心既如此，对酒非徒然。

月色遍秋露，竹声兼夜泉。凉风怀袖里，兹意与谁传。
菊花开送徐灵渊
叶适（宋代）

白头几度逢重九，方是今年种菊花。
衰病自怜何处看，馨香聊向小园夸。
讨论摇落生光怪，暖势风霜与丽华。
正好行吟君已去，别移秋色付谁家。
蛇山
仇远（元代）

閒寻石涧列云扉，树影生凉怯苧衣。
静碧轩窗聊寄傲，软红尘土竟忘归。
满倾竹叶春霞滑，轻折蕉花晓露晞。
禅意法乘俱莫问，且谈旧事更依依。
白鸡冠
王镃（宋代）

旌阳仙去坠栖笼，窃药曾归草木中。
餐了琼霜因换雪，至今顶内不粘红。
寄吴冲卿二首
王安石（宋代）

平生身事略相同，三岁连墙左厩中。
更得谬恩分省舍，又将衰鬓作邻翁。
联翩久傍官槐绿，契阔今看楚蓼红。
不欲与君为远别，沙台吹帽约秋风。
拟古乐府五首同石闾作 其一 短歌行
李锴（清代）

野蒿上参天，荼荠称圣贤。枯桑何萧萧，飘风不崇朝。

世短裁瞬息，夜长愁莫极。生年或欲引，药石不可准。

缀石丝且断，蕴热鱼自烂。黄雀鸣复飞，毋为人所哀。
金鸟诗
洪秀全（清代）

鸟向晓兮必如我，
太平天子事事可；
身照金鸟灾尽消，
龙虎将军都辅佐。
纪事 其一
谢贶（明代）

干戈初罢牧牛稀，山谷遗珍始吐辉。野老却愁居未远，请留薇蕨护柴扉。
即事
蒋之奇（宋代）

渭水岐山不出兵，却携琴剑锦官城。醉来身外穷通小，老去人间毁誉轻。

扪虱雄豪空自许，屠龙工巧竟何成。雅闻岷下多区芋，聊试寒炉玉糁羹。
卜居
林光（明代）

谁家庭院雅宜诗，挥尽行囊亦不辞。清兴每因尘俗减，虚名多不贵人知。

堂思杜甫流离日，园想温公独乐时。步步风埃疲老脚，懒随曾点浴乎沂。
客过属骤雨过
李梦阳（明代）

鸣雷不终夕，急雹偶来同。城波静绮席，苑树生长风。

雨残白日外，虹垂青雾中。为爱扬州客，留连尊酒空。
题秋江独钓图二首 其一
胡俨（明代）

放舟不向芦花宿，醉后独持一竿竹。青山两岸暮猿深，风叶萧萧湘水绿。

白鸥惯听古沧浪，凫鹥却散随波逐。
东关二绝 其一
张侃（宋代）

放翁诗里想东关，舟到东关雨逗寒。只是当年旧山色，水边谁似白鸥閒。
小园
方回（元代）

累土为台就浚池，小园聊尔寄娱嬉。
栽花谁觉似贫户，煮菜自量无厌时。
月下秋声长不寐，水中树影最宜诗。
客来客去频欢喜，只为能饶一着棋。
嘉鱼工次秋感
丁绍仪（清代）

浩然秋水至，似共旅愁生。风雨朝如晦，波涛夜有声。

人随孤屿泛，泉忆故山清。多少南归雁，还从泽畔鸣。
暮烟效韦苏州
吾丘衍（元代）

冉冉浮素空，悠悠隔秋树。幽禽何处来，冲破匆飞去。
此心
郑刚中（宋代）

金华山下赤松乡，何日横门杜短墙。皮几鹑衣甘淡泊，竹阴花短任徜徉。

雨馀静听溪流激，风过时闻稻米香。缄负此心刚未遂，羡渠陶子傲羲皇。
七十翁吟五言古体十首 其九
方回（元代）

今所以知古，赖世有书史。后所以信今，岂不亦藉此。

昔在韩魏公，治平四载耳。仁皇实录就，贼贾独不尔。

窃位十六年，不奏理庙纪。咸淳至德祐，抑又可知矣。

国亡邪正混，衮挞笔孰泚。衰翁抱丹心，但恐将溘死。
寄雪窦长老
释智圆（宋代）

绝顶久潜隐，心闲道更真。
山深林下雪，堂静画无人。
云抱看经石，禽接入定身。
敢言他世约，安养愿相亲。
八哀诗。故右仆射相国张公九龄
杜甫（唐代）

相国生南纪，金璞无留矿。仙鹤下人间，独立霜毛整。

矫然江海思，复与云路永。寂寞想土阶，未遑等箕颍。

上君白玉堂，倚君金华省。碣石岁峥嵘，天地日蛙黾。

退食吟大庭，何心记榛梗。骨惊畏曩哲，鬒变负人境。

虽蒙换蝉冠，右地恧多幸。敢忘二疏归，痛迫苏耽井。

紫绶映暮年，荆州谢所领。庾公兴不浅，黄霸镇每静。

宾客引调同，讽咏在务屏。诗罢地有馀，篇终语清省。

一阳发阴管，淑气含公鼎。乃知君子心，用才文章境。

散帙起翠螭，倚薄巫庐并。绮丽玄晖拥，笺诔任昉骋。

自我一家则，未缺只字警。千秋沧海南，名系朱鸟影。

归老守故林，恋阙悄延颈。波涛良史笔，芜绝大庾岭。

向时礼数隔，制作难上请。再读徐孺碑，犹思理烟艇。
杨尚书寄郴笔知是小生本样令更商榷使尽其功辄献长句
柳宗元（唐代）

截玉铦锥作妙形，贮云含雾到南溟。尚书旧用裁天诏，

内史新将写道经。曲艺岂能裨损益，微辞只欲播芳馨。

桂阳卿月光辉遍，毫末应传顾兔灵。
长生乐
晏殊（宋代）

玉露金风月正圆。台榭早凉天。画堂嘉会，组绣列芳筵。洞府星辰龟鹤，来添福寿。欢声喜色，同入金炉浓烟。

清歌妙舞，急管繁弦。榴花满酌觥船。人尽祝、富贵又长年。莫教红日西晚，留著醉神仙。
偈
释慧观（宋代）

前付落叶尽，深院桂花残。
此夜初冬节，从兹特地寒。
游西峰院留别友人
朱松（宋代）

兀兀掩关坐，后土冒泥涂。繁阴忽披猖，怀哉叹离居。

眷我二三忽，共此一日娱。欣然忘华陋，意行非始图。

围竹粉黏带，弄泉云绕裾。共赌羊山棋，不钓温水鱼。

野色一以暝，归舟相与拿。岂无软脚酒，新熟不用沽。

急景弃尺璧，中原眷丘墟。丈夫患不免，低回竟何如。

安能逐儿辈，飞翔争腐馀。但忧著鞭忽，滞留嘲贾胡。
次韵宋永兄感旧五首
黄公度（宋代）

犹忆当年歌画空，乘欢直欲举千锺。
韶光半老不相识，乐事一生能几逢。
戏蝶狂蜂随意好，闲花蔓草向人浓。
当垆春色今何在，病酒相如卧蜀邛。
和仲氏除夕书怀
孙应时（宋代）

头颅遂如许，忽忽意多违，
渐合知天命，能无悟昨非。
春觞欣母寿，秋谷为民祈。
猿鹤应催我，尘埃好振衣。
狱中赠人诗
王伟（南北朝）

赵壹能为赋，邹阳解献书。何惜西江水，不救辙中鱼。
绍兴二十九年显仁皇后祔庙一首 酌献用《歆安》。
郊庙朝会歌辞（宋代）

恭惟圣母，跻祔孔时。陈羞宗祏，徼福坤仪。钟鼓惟序，牲玉载祗。

于皇来格，永介丕基。
古店
方回（元代）

古店看题壁，儒风岂易还。
匪因登贡籍，即为叩贤关。
腾踏云霄上，沉埋草莽间。
其人俱已矣，遗迹尚斑斑。
梅
释行海（宋代）

玉门关外杂尘埃，白帝城边对酒杯。
今日孤山尤可惜，已无和靖在时梅。
感事
周弼（宋代）

书剑悠悠屡变迁，老谙多故始知天。
汗青每愧抛长日，发白无由逐少年。
暮雨暗消江岸柳，晓霜初透野池莲。
此心悬解何须语，人问惟应一指禅。
韦润州后亭海榴
李嘉祐（唐代）

江上年年小雪迟，年光独报海榴知。

寂寂山城风日暖，谢公含笑向南枝。
偈颂八十五首
释妙伦（宋代）

晓花初拆露香新，独向空山冷衬云。
忽被春风轻触著，淡红脱落乱纷纷。
经臣重九假马同诸友登高 其二
许景衡（宋代）

病告看看近两旬，登高一一听诸邻。佩萸谁是佩刀者，落帽多应落解人。
青石－激忠烈也
白居易（唐代）

青石出自蓝田山，兼车运载来长安。工人磨琢欲何用，

石不能言我代言。不愿作人家墓前神道碣，

坟土未干名已灭。不愿作官家道旁德政碑，

不镌实录镌虚辞。愿为颜氏段氏碑，雕镂太尉与太师。

刻此两片坚贞质，状彼二人忠烈姿。义心如石屹不转，

死节如石确不移。如观奋击朱泚日，似见叱诃希烈时。

各于其上题名谥，一置高山一沉水。陵谷虽迁碑独存，

骨化为尘名不死。长使不忠不烈臣，观碑改节慕为人。

慕为人，劝事君。
凤山骊歌十章送徐侯戢斋赴召入都 其八
陈恭尹（清代）

吏才况是出巍科，五十年来未见多。赤子岂知蒙帝力，白头一老尚能歌。
题永丰吴尉当山亭
曾丰（宋代）

家居所至与山对，官居所至与山背。
眼中悔失真峥嵘，得其似者宜加爱。
尉仙三令奸胆寒，突兀数椽答清閒。
谁横荒垒檐以外，自觉幽趣山之间。
有一段清无点俗，当山也是清题目。
不道尉仙心更清，杖屦当车蔬当肉。
送顾云下第
罗隐（唐代）

行行杯酒莫辞频，怨叹劳歌两未伸。汉帝后宫犹识字，

楚王前殿更无人。年深旅舍衣裳敝，潮打村田活计贫。

百岁都来多几日，不堪相别又伤春。
同白岩诸公清凉寺避暑二首 其一
吴俨（明代）

城西古刹倚层空，鹫岭东来有路通。樵唱不知萝径外，梵音只路竹林中。

隔江鼓棹人乘月，溽暑添衣客避风。白发老僧殊解事，问谁诗句似休公。
丹阳湖
金君卿（宋代）

岛树压丛云，波光铺塞雪。迥浸寒无暑，平空晓犹月。

吕父巳入周，范蠡未辞越。扁舟谁与同，浩歌几千阕。
旱麓
佚名（先秦）

瞻彼旱麓，榛楛济济。岂弟君子，干禄岂弟。

瑟彼玉瓒，黄流在中。岂弟君子，福禄攸降。

鸢飞戾天，鱼跃于渊。岂弟君子，遐不作人？

清酒既载，骍牡既备。以享以祀，以介景福。

瑟彼柞棫，民所燎矣。岂弟君子，神所劳矣。

莫莫葛藟，施于条枚。岂弟君子，求福不回。